  Майя Бывальцева Тодмо конструкторлэсь Михаил Калашниковлэсь 100 аръем юбилейзэ пусъёнэ Удмуртиын 21 миллиард манетлэсь трос коньдон кутыны чаклало. 29-тӥ пӧсьтолэзе со сярысь ивортэ элькун тӧролэн но кивалтэтлэн пресс-службазы. «Удмурт Элькунысь Кивалтэтлэн нырысь-валысь чотамезъя, чаклам ужрадъёсты быдэстыны, со пӧлын валтӥсь но сиё-дано, буре ваён но лулчеберет ужрадъёс, озьы ик Михаил Калашниковлэн уженыз герӟаськем объектъёсты лэсьтон, выльдон, тупатъян но лулчеберетъя кылёсбурысь объектъёсты выльдон понна, федерал но элькун коньдэтъёсысь 21 миллиард манетлэсь трос коньдон кулэ луоз», — верамын ивортонын. Элькун кивалтэтлэн тӧроез Виктор Савельев верамъя, со лыдпус воштӥськыны быгатоз на. «Котькуд лэсьтоно объектъя министерствоосын но удысэтъёсын ужано луоз. Со пӧлын федерал инлыкен лулчеберетъя кылёсбурысь объектэз - пыӵал тӥрлык поттон заводлэсь валтӥсь корпуссэ выльдон но, Ижкарлэсь ярдурзэ выльдон но, Михаил Тимофеевич Калашниковлэсь нимзэ нуллӥсь музейлэсь юртсэ тупатъян но солы ватсэт пуктон но, мукетыз но. Объектъёсты лэсьтон но рос-прос тупатъян валтӥсь ужрадъёс Удмуртилэн шоркараз ортчозы, соин ик Ижкарлэн кивалтӥсьёсыз, асьсэлэсь ужась группазэс кылдытыса, солы вань кужымзэс сётыны кулэ луоз», — пусйиз Виктор Савельев. Кивалтэтлэн тӧроез Михаил Калашников вордскем дырысен 100 ар тырмонэз пусъёнъя министерствоослэсь но удысэтъёслэсь ӵектонъёссэс огазеяны, ужрадъёсты быдэстыны ужанрадлык дасяны но котькуд ӧръя ужась группа кылдытыны куриз. Тегъёс: Мерлык Ижкар ВикторСавельев Удмуртия МихаилКалашников  